Համաձայնություններ և տարաձայնություններ Մեծ յոթնյակի գագաթաժողովում
ԱՄՆ-ի նախագահ Դոնալդ Թրամփն ասել է, որ ահաբեկչության դեմ պայքարն ու Հյուսիսային Կորեայի հարցը Սիցիլիայում ընթացող Մեծ յոթնյակի երկրների գագաթաժողովի հիմնական քննարկվող հարցերից են:
Իտալիայի վարչապետ Պաոլո Ջենթիլիոնին ողջունել է նախագահ Դոնալդ Թրամփին Մեծ յոթնյակի գագաթաժողովի պաշտոնական մեկնարկի ժամանակ: Նախագահ Թրամփը նախօրեին հայտարարել էր, որ հավաքի հիմնական քննարկվող խնդիրներից է Հյուսիսային Կորեայի հարցը: Ըստ ԱՄՆ-ի նախագահի, Հյուսիսային Կորեայի միջուկային փորձարկումները և բալիստիկ հրթիռների զարգացումը մեծ խնդիր է աշխարհի համար: Բացի այդ, հավաքին կքննարկվի ահաբեկչության դեմ պայքարն ու առևտրային հարաբերությունները: Գագաթաժողովի մեկնարկային մամլո ասուլիսում Եվրոպական խորհրդի նախագահ Դոնալդ Տուսկն ընդգծել է նախագահ Թրամփի հավատարմությունն ահաբեկչության դեմ պայքարում: «Շատ տպավորված եմ նախագահ Թրամփի պատրաստակամությամբ ու վճռականությամբ՝ պայքարելու ահաբեկչության դեմ: Ամբողջապես համաձայն եմ նրա այն մտքի հետ, որ միջազգային հանրությունը, Մեծ յոթնյակը, ԱՄՆ-ը, Եվրոպան պետք է համառ և դաժան պայքար մղեն ահաբեկչության և Դաեշ-ի դեմ: Նախագահ Թրամփը ևս շատ կոշտ դիրքորոշում ունի Հյուսիսային Կորեայի հարցում և այս առումով ևս կարող է ապավինել մեր աջակցությանը»,- ասում է Տուսկը: Սակայն երկրների միջև առկա են նաև տարաձայնություններ մասնավորապես կլիմայի փոփոխման հարցում: Նախընտրական քարոզարշավի օրերին նախագահ Թրամփը մի շարք հակասական հայտարարություններ է արել այս խնդրի վերաբերյալ: Մեծ յոթնյակը սովորաբար ընդգծում է կլիմայի փոփոխման խնդրի կարևորությունը, սակայն չի բացառվում, որ այժմ ԱՄՆ-ը փորձի մեղմացնել մոտեցումներն այս հարցի նկատմամբ գագաթաժողովի ամփոփիչ հռչակագրում: